Regionsudvalgets udtalelse om "Meddelelse fra Kommissionen: eLearning - Overvejelser om fremtidens uddannelse"

(2001/C 144/10)

REGIONSUDVALGET har -

under henvisning til Kommissionens meddelelse om eLearning - Overvejelser om fremtidens uddannelse (KOM(2000) 318 endelig),

under henvisning til præsidiets beslutning af 13. juni 2000 om i henhold til artikel 265, stk. 5, i traktaten om oprettelse af Det Europæiske Fællesskab at afgive udtalelse om eLearning - Overvejelser om fremtidens uddannelse og henvise det forberedende arbejde til Underudvalg 7 "Uddannelse, Erhvervsuddannelse, Kultur, Ungdom, Sport, Borgernes Rettigheder",

under henvisning til Kommissionens beretning til Rådet og Europa-Parlamentet om "Planlægning af fremtidens uddannelse - Fremme af innovation med de nye teknologier" (KOM(2000) 23 endelig),

under henvisning til Regionsudvalgets udtalelse om anden fase af SOCRATES- og LEONARDO DA VINCI-programmerne og iværksættelse af Ungdom for EUROPA-programmet (CdR 226/98 fin)(1),

under henvisning til konklusionerne fra det seminar, som Underudvalg 7 afholdte i samarbejde med den autonome region Madeira om "Livslang uddannelse og adgang til de nye teknologier",

under henvisning til forslaget til Regionsudvalgets udtalelse (CdR 314/2000), som blev vedtaget af Underudvalg 7 den 3. oktober 2000 med José Vieira de Carvalho (P-PPE) som ordfører -

på den 36. plenarforsamling den 13.-14. december 2000 (mødet den 14. december) enstemmigt vedtaget følgende udtalelse.

1. Regionsudvalgets synspunkter

1.1. Regionsudvalget bifalder Kommissionens eLearning-initiativ, som er et vigtigt instrument til mobilisering af de relevante aktører for at sætte skub i reformen af de almene og faglige uddannelsessystemer og imødekomme behovet i det nye vidensamfund.

1.2. Regionsudvalget er enigt i de overvejelser, der blev gjort på Det Europæiske Råds møde i Lissabon den 23.-24. marts 2000 om, hvor presserende det er at sørge for, at EU ikke mister terræn i den globale, videnbaserede økonomi og bevarer evnen til at reagere på udviklingen i de nye teknologier, hvilket er en afgørende forudsætning for at fremme beskæftigelsen, konkurrenceevnen og væksten i Europa.

1.3. I erkendelsen af, at den hurtige teknologiske udvikling har haft en dybtgående indvirkning på økonomien generelt, mener Regionsudvalget, at samfundets tilpasning til krav, som er under stadig forandring, ikke kan klares alene gennem strukturelle reformer og produktionsomlægninger; der er også brug for holdningsmæssige og sociale ændringer.

1.4. Regionsudvalget mener, at udviklingen af et vidensamfund baseret på social samhørighed kan medvirke til at overvinde disse nye udfordringer. Derfor er det en afgørende forudsætning for, at EU kan få mest muligt ud af disse muligheder og berede alle borgere på den digitale æra, at almen og faglig uddannelse bidrager afgørende til at udbrede anvendelsen af de digitale teknologier, så deres potentiale bliver udnyttet.

1.5. Regionsudvalget glæder sig over, at målet med eLearning-initiativet er at fremme og styrke partnerskabet mellem den offentlige og den private sektor og aktørerne i uddannelsessektoren, kulturlivet og indholdsindustrien, idet der lægges særlig vægt på samarbejdet med erhvervslivet og arbejdsmarkedets parter ved gennemførelsen af de fire indsatsområder, som er infrastruktur, uddannelse, indhold og tjenester samt integrering i net.

1.6. Regionsudvalget finder det glædeligt, at eLearning-initiativet sigter mod at koncentrere de nødvendige EU-midler og -instrumenter i en række strategiske aktioner, som skal tilføre de lokale, regionale og nationale initiativer en EU-dimension og -merværdi.

1.7. Regionsudvalget bifalder, at initiativet sigter mod, at skolerne i EU inden 2004 skal være udstyret med 1 multimedie-computer for hver 5-15 elever, men indrømmer, at det er et meget ambitiøst mål, som EU bør bidrage til at opfylde, eftersom der i dag er mellem 25 og 400 elever pr. computer.

1.8. Regionsudvalget mener, at uddannelsesinstitutionerne har det enorme ansvar at udstyre eleverne med den nødvendige kompetence, så de kan benytte de nye informations- og kommunikationsmidler.

1.9. På et verdensmarked, hvor USA tegner sig for næsten 80 % af investeringerne i on line-sektoren, erkender Regionsudvalget, at det haster med at indhente EU's teknologiske efterslæb i forhold til USA, hvad angår såvel hardware som programmer.

1.10. Regionsudvalget er ligeledes foruroliget over de interne forskelle i EU, idet Sydeuropa er meget langt bagud, og de centrale EU-lande befinder sig midtvejs mellem dette stade og USA.

1.11. Regionsudvalget erkender, at det nuværende udviklingstempo inden for informations- og kommunikationsteknologien (IKT), hvor nye produkter allerede er forældede efter omkring 9 måneder, kan bidrage til informationssamfundets udvikling, men det lægger samtidigt et enormt pres på udgifterne.

1.12. Regionsudvalget bifalder Kommissionens initiativ, der sigter mod at gøre folk opmærksomme på nødvendigheden af at udstyre uddannelsesinstitutionerne, f.eks. via Netd@ys.

1.13. Regionsudvalget anerkender den vigtige rolle, som lærerkræfterne spiller for realiseringen af et kognitivt samfund. Betydningen af den menneskelige interface i undervisningen må ikke glemmes, da de nye teknologier er et vigtigt pædagogisk værktøj.

1.14. Regionsudvalget understreger betydningen af videreuddannelse, så meget mere som det tekniske område ikke er statisk, og tekniske kundskaber derfor jævnligt må føres ajour. Lærerne bør således være i stand til at anvende informations- og kommunikationsteknologier i undervisningen, men med den stadig højere gennemsnitsalder blandt lærerne, som for de flestes vedkommende er over 45 år, må man dog regne med en vis modvilje, og desuden er det vanskeligt at tiltrække lærere, som er kvalificerede til at anvende de nye teknologier.

1.15. Regionsudvalget bifalder, at eLearning-initiativet sigter mod innovative uddannelsesmodeller, hvor de nye teknologier giver mulighed for nye former for lærer-elev-relationer.

1.16. Regionsudvalget konstaterer, at der er et presserende behov for omfattende og fleksible on line-tjenester af høj kvalitet, der kombinerer uddannelse, ajourføring og støtte.

1.17. Regionsudvalget er enig i, at åbne og fleksible indlæringsmetoder har vist sig meget effektive, hvilket kan være et incitament for andre fag, idet der bør tages udgangspunkt i skolernes bedste praksis, især i sprogundervisningen.

1.18. Regionsudvalget går ind for, at skolenettene omdannes til lokale undervisningscentre med flere niveauer og adgang for alle.

1.19. Regionsudvalget støtter forslaget om oprettelse af en eLearning-Website på Internettet for at tilskynde til erfaringsudveksling.

1.20. De finansielle omkostninger er en af de største hindringer for gennemførelsen af de mål, der er fastsat for dette initiativ. Efter Regionsudvalgets opfattelse kan der opnås støtte til denne indsats gennem etablering af partnerskaber mellem offentlige myndigheder og det private erhvervsliv. De lokale og regionale myndigheder kan således komme til at spille en fremtrædende rolle i mobiliseringen af støtte fra erhvervslivet.

1.21. Regionsudvalget går kraftigt ind for, at de støtteberettigede regioner tildeles EU-medfinansiering inden for strukturfondenes rammer samt støtte via EU-programmer og EU's finansieringsinstrumenter.

1.22. Regionsudvalget erkender, at der er store forskelle inden for EU, især hvad angår infrastrukturer, hvilket forværrer de regionale skævheder. Regionsudvalget glæder sig over strukturfondsstøtten, som især skal gå til udstyring af uddannelsesinstitutionerne og til oprettelse af lokale, polyvalente undervisningscentre med adgang for alle. Det er vigtigt, at denne støtte ydes sideløbende med den allerede etablerede, og at den ikke fortrænger eksisterende mål i målregionerne.

1.23. Regionsudvalget mener, at alle uddannelsesinstitutioner bør nyde godt af informationssamfundet, især dem, der er beliggende i perifere, isolerede eller tyndtbefolkede egne eller i områder med sociale problemer. Regionsudvalget anerkender behovet for at oprette omfattende støttemekanismer for den enkelte elev på skolerne og via lokale projekter med forældredeltagelse. Derfor mener Regionsudvalget, at de lokale og regionale myndigheder har de bedste forudsætninger for at sikre lige adgang og bekæmpe social udstødelse, uden at støtte fra andre organer eller beslutningsniveauer dermed må udelukkes.

1.24. Regionsudvalget mener, at der ved anvendelsen af IKT i undervisningen bør tages hensyn til de dårligst stillede befolkningsgruppers behov i alle henseender og navnlig til de specifikke behov, som læseretarderede eller handicappede børn har, for derigennem at mindske den sociale kløft mellem dem, der har adgang til disse teknologier, og dem, der ikke har.

2. Regionsudvalgets anbefalinger

2.1. Regionsudvalget understreger på ny, at teknologiske, økonomiske og samfundsmæssige forandringer og dermed forbundne tilpasningskrav ikke kan føre til nogen udvidelse af Fællesskabets kompetence på uddannelsesområdet. Inddragelse af delaspekter af uddannelsesområdet i andre politikker (f.eks. økonomi, beskæftigelse og sociale anliggender) berettiger heller ikke Fællesskabet til at udvide de mål og beføjelser på uddannelses- og erhvervsuddannelsesområdet, som er fastlagt i EF-traktatens artikel 149 og 150.

2.1.1. Regionsudvalget understreger nødvendigheden af, at IKT indarbejdes i undervisningsmetoderne i forbindelse med foranstaltningerne til uddannelse af lærere og videreuddannelse, og anbefaler øgede investeringer i disse uddannelsesforanstaltninger. EU-programmerne vedrørende almen og faglig uddannelse, især "SOCRATES" og "LEONARDO DA VINCI" kan yde et værdifuldt bidrag hertil.

2.1.2. Regionsudvalget anser det for nødvendigt, at Kommissionen træffer de nødvendige foranstaltninger for at give de støtteberettigede adgang til kommunikationsteknologierne gennem finansiering af undervisningscentrenes tilslutning til nettet og vedligeholdelse af netadgangen. Man bør ligeledes undersøge muligheden for at give uddannelsescentrene gratis adgang til IKT.

2.2. Regionsudvalget fastslår, at den europæiske produktion af multimedie-undervisningsmaterialer endnu er for lille, hvorimod produktionen i USA nu har fundet sit naturlige leje, og nye virksomheder er oprettet i partnerskab med de mest velrenommerede universiteter. I betragtning af, at indholdet på Internettet hovedsageligt stammer fra USA, opfordrer Regionsudvalget til, at Europa udvikler sit eget multimedieindhold og sine egne multimedietjenester. For at sætte gang i sektorens vækst er det endvidere absolut nødvendigt, at Kommissionen stiller de nødvendige midler til rådighed til fremme af udstyrets opgradering og hurtigere datatransmission (passende båndbredde).

2.3. Regionsudvalget opfordrer Kommissionen til inden for EU-programmernes ramme at støtte produktion og distribution af undervisningssoftware af høj kvalitet.

2.4. Regionsudvalget mener, at lærere, undervisere, elever, forældre, erhvervslivet og arbejdsmarkedets parter bør inddrages i udviklingen af tjenesteydelser, software og støtteinfrastruktur.

2.5. Regionsudvalget anbefaler, at den sproglige og kulturelle mangfoldighed respekteres i forbindelse med udviklingen af multimedieindhold, men dette må ikke bremse dynamikken i EU's integrationsproces.

2.6. I de seneste år er der opbygget et net af uddannelsesinstitutioner over hele Europa, som er tilknyttet Internettet. Dette net, som i dag omfatter over 500 skoler, udgør et virtuelt forum for udveksling af information om undervisningsindhold og nye metoder via EUN-nettet ("European Schoolnet"). I lyset af de indhøstede erfaringer hilser Regionsudvalget dette initiativ velkommen og anbefaler, at det udvides til så mange uddannelsesinstitutioner som muligt.

2.7. Det bliver stadig vigtigere, at lærerne får let adgang til strukturerede udvekslings- og støttestrukturer samt til multimedieundervisningsindhold. Regionsudvalget tillægger det afgørende betydning, at der udarbejdes foranstaltninger til fremme af lærerpersonalets uddannelse i de nye teknologier, og at der udvikles tjenester, som giver mulighed for erfaringsudveksling via Internettet for at fremme innovative undervisningsmetoder. Det er også vigtigt, at der tilskyndes til uddannelse af IKT-eksperter, som efter at have tilegnet sig pædagogiske metoder kan fungere enten som rådgivere for lærerpersonalet eller som eksperter i udvikling af undervisningsmateriale til Internet, undervisningssoftware osv. Ligeledes er et samarbejde om udbredelse af den bedste praksis, som omfatter hele EU, absolut nødvendigt.

2.8. Regionsudvalget foreslår, at alle uddannelsesinstitutioner inddrages ved at etablere kontakt mellem skoler og forskningscentre, virksomheder og offentlige institutioner såsom biblioteker, lokale netadgangssteder og museer for derigennem at lette adgangen til almen og faglig uddannelse for alle.

2.9. Regionsudvalget anbefaler, at der indsamles relevant information om de opnåede mål for at følge udviklingen i anvendelsen og udbredelsen af IKT i den almene og faglige undervisning og evaluere fremskridtene i gennemførelsen af de mål, som Kommissionen har opstillet for eLearning-initiativet.

2.10. I betragtning af den afgørende rolle, som de lokale og regionale myndigheder spiller på det almene og faglige uddannelsesområde, er deres medvirken til realiseringen af eLearning-initiativets mål efter Regionsudvalgets mening absolut påkrævet.

Bruxelles, den 14. december 2000.

Jos Chabert

Formand for

Regionsudvalget

(1) EFT C 51 af 22.2.1999, s. 77.